b'\n_START_ARTICLE_\nRastafarizmas\n_START_SECTION_\nTik\xc4\x97jimas\n_START_PARAGRAPH_\nRastafariai tiki, kad Etiopija yra Sionas, nes pagal Kebre Negast Dievo Sandoros skrynia d\xc4\x97l Izraelio nei\xc5\xa1tikimyb\xc4\x97s buvo i\xc5\xa1 j\xc5\xb3 atimta ir atiduota Etiopijai. J\xc4\x97zus Kristus buvo juodaodis, o tam patvirtinti rastafariai pasitelkia Biblij\xc4\x85: Dan 7:9 \xe2\x80\x9eMan be\xc5\xbei\xc5\xabrint, sostai buvo pastatyti, ir Am\xc5\xbeinasis atsis\xc4\x97do savo soste. Jo apdaras buvo baltas kaip sniegas, o jo galvos plaukai tarsi gryna vilna; jo sostas buvo ugnies liepsnos, o sosto ratai plieskianti ugnis\xe2\x80\x9c. Juodaod\xc5\xbei\xc5\xb3 plauk\xc5\xb3 tekst\xc5\xabra esanti tokia pati kaip vilnos. Rastafariai tiki, kad juodaod\xc5\xbeiai, kurie nuo 1492 met\xc5\xb3 iki 1892 met\xc5\xb3 (Hail\xc4\x97 Selas\xc4\x97 I gimimo met\xc5\xb3) buvo i\xc5\xa1tremti 400 met\xc5\xb3 \xc4\xaf Vakarus vergauti ir k\xc4\x99sti kent\xc4\x97jimus Amerikos \xc5\xbeemyne, yra hebrajai, kuri\xc5\xb3 patriarchui Abraomui Dievas pa\xc5\xbead\xc4\x97jo: Prad\xc5\xbeios Knygos 15:13 Tuomet VIE\xc5\xa0PATS tar\xc4\x97 Abramui: \xe2\x80\x9eTu turi \xc5\xbeinoti, kad tavo palikuonys bus ateiviai ne savo kra\xc5\xa1te. Ten jie bus pavergti ir kent\xc4\x97s priespaud\xc4\x85 per keturis \xc5\xa1imtus met\xc5\xb3. " Rastafariai, nepaisant Biblijos pripa\xc5\xbeinimo, n\xc4\x97ra visada laikomi krik\xc5\xa1\xc4\x8dioni\xc5\xa1ka sekta.\n_START_SECTION_\nApeigos\n_START_PARAGRAPH_\nRastafariai atlieka ritualini\xc5\xb3 \xc5\xa1irdies ritmo Nyabinghi bugn\xc5\xb3 ceremonij\xc4\x85. Vieni rastafariai vaik\xc5\xa1to \xc4\xaf Etiopijos Tewahedo Ba\xc5\xbeny\xc4\x8di\xc4\x85, kurios galva Etiopijos Imperijos laikais buvo Hail\xc4\x97 Selas\xc4\x97 I, o anot rastafari\xc5\xb3, jis vis dar teb\xc4\x97ra jos galva, kiti \xc4\xaf j\xc4\x85 nevaik\xc5\xa1to, nes rastafariai tiki, kad kiekvieno tikin\xc4\x8dio \xc5\xa1irdyje yra Dievas ir k\xc5\xabnas priklausydamas Kristaus (Pateptojo) k\xc5\xabnui yra Ba\xc5\xbeny\xc4\x8dia ir ba\xc5\xbeny\xc4\x8dios b\xc5\xabna \xc5\xbemoni\xc5\xb3 korupcijos aukos. Apeig\xc5\xb3 metu naudojama marihuana, kuri rastafari leksikoje vadinama \xe2\x80\x9eherb\xe2\x80\x9c (\xc5\xbeole). Daugelis \xc5\xbemoni\xc5\xb3 mano, jog rastafariai naudoja marihuan\xc4\x85 nor\xc4\x97dami apsisvaiginti, ta\xc4\x8diau i\xc5\xa1 ties\xc5\xb3 tai naudojama siekiant atsipalaiduoti ir ai\xc5\xa1kesnio m\xc4\x85stymo lygiui, intymesnio santykio su Dievu i\xc5\xa1gyvenimui pasiekti, medituoti. Rastafariams \xc5\xbeol\xc4\x97s naudojimas yra tam tikras sakramentas, apvalantis k\xc5\xabn\xc4\x85 ir dvasi\xc4\x85. J\xc5\xb3 \xc4\xafsitikinimu, nieko nuostabaus, jog \xc5\xa1i substancija yra nelegali\xc2\xa0\xe2\x80\x93 \xc5\xbeol\xc4\x97 atveria akis, parodo tikr\xc4\x85j\xc4\x85 ties\xc4\x85, ko babilono sistema nenori, tod\xc4\x97l \xc5\xbeol\xc4\x99 ir draud\xc5\xbeia. Rastafariai teigia, kad babilonas draud\xc5\xbeia \xc5\xbeol\xc4\x99 d\xc4\x97l neadekva\xc4\x8di\xc5\xb3 prie\xc5\xbeas\xc4\x8di\xc5\xb3 nepaisydami Biblijos Prad\xc5\xbeios Knygos 1:29 Dievas tar\xc4\x97: \xe2\x80\x9e\xc5\xa0tai a\xc5\xa1 jums daviau visus, visoje \xc5\xbeem\xc4\x97je s\xc4\x97kl\xc4\x85 teikian\xc4\x8dius augalus ir visus med\xc5\xbeius, kurie veda vaisius su s\xc4\x97klomis; jie bus jums maistas. "\n_START_SECTION_\nPaplitimas\n_START_PARAGRAPH_\nRas Tafar I jud\xc4\x97jimas yra paplit\xc4\x99s visame pasaulyje. Dabartin\xc4\x97 karta bando centralizuotis ir susivienyti, bet jud\xc4\x97jime kaip ir daugumoje tik\xc4\x97jim\xc5\xb3 d\xc4\x97l \xc5\xbemoni\xc5\xb3 nuomoni\xc5\xb3 skirtum\xc5\xb3 yra schizm\xc5\xb3, ta\xc4\x8diau nepaisant to, rastafariai, priklausantys skirtingoms RasTafari tik\xc4\x97jimo \xc5\xa1akoms\xc2\xa0\xe2\x80\x93 Nyabinghi, Bobo Shanti, Twelve Tribes of Israel ir Etiopijos ortodoksin\xc4\x97 tevahedo ba\xc5\xbeny\xc4\x8diai, yra vieningi ir palaiko vienyb\xc4\x99._NEWLINE_Vienas \xc5\xbeymiausi\xc5\xb3 rastafari\xc5\xb3 kult\xc5\xabros platintoj\xc5\xb3 buvo \xc5\xbeymus regio muzikos atlik\xc4\x97jas Bob Marley.'